Ĩ hena tä,
Jetusalẽi tä uli na töpö satehe epii töpö pásökoamopö töpö huu noai,
ĩ töpö na,
‑Hisimö Jesus a walo pia kuleö!
‑ tä kuu ha,
koanata amösökö hena kui na,
ĩ na amösökö hena kui,
Jesus a na ĩ amösökö hena kai huu paa läoimatö nö,
‑Teusö a totiatalo opawöö!‑
‑“Teusö pata tänö a simöpalö noai,
isöhaeu tili makö pewö na ĩ a kaikanamo totio wi,
ĩ a totiatalo opa asawöö!”
ĩ na makö pewö kuu kuköpöö!‑
ĩ na töpö komö kuu kai huu läolöma.
Ĩ na tä kua tä,
Jesus anö jumẽtu a okalo täa paitalö nö,
pili a hõo na a tikäa soataiki nö,
a kai hua soatasolöma.
Teusö tä waheta kuu noai,
ĩ pitili ta kuo totioma:
‑Sião tili pö!
Pö kili ti!
Kamakö na a kaikanamo wi,
ĩ a huu kulaliö!
Jumẽtu a okalo hõo na a tikäla tä,
a kai huu kulaliö!
‑ ĩ na Teusö tä waheta kuu noai,
ĩ pitili ta kuo totioma.
Jesus anö jumẽtu a kai huu tä,
Jesus a kai a hua sinomoti wi,
ĩ töpö pi motio opa läoma.
‑Ã ãi.
Teusö tä waheta kuu noai,
ĩ pitili ta kuo totioma ta o‑ ĩ na töpö pi kuu tao maama.
Jesus a noma waikilasoma maaki,
a temö hoköa kopalo nö,
Teusö a kuo pa tä toita apii,
tä wakala apii,
ĩ ha a kõa waikisolö noai ha,
ĩ tä,
Jesus a kai a hua sinomoti wi ĩ töpö pi hatukupasoma.
‑Ã ãi.
Teusö tä waheta na Jesus a kateha noai,
ĩ pitili ta kuo toitioma ta o‑ töpö pi kuu totia haia pälasoma.
Ĩ na tä kua tä,
Jesus anö Lásatu a nomawö nakalö nö,
a temöa komanö noai,
ai töpö satehe epii töpönö ĩ tä taa totio noai,
ĩ töpö wäo nö,
‑Maa maka na Lásatu a nomawö titia waikioma maaki,
Jesus aiki,
“Lásatu ai.
A lisia kopaloö!
A huo kõki solöö!”
a kuu nö,
a temii a lisia kopamani kipiliö!
‑ ĩ na ai töpö na ĩ na ĩ töpö kuu hätäpotima.
Ĩ na töpö kuti ha,
Jesus anö Lásatu a temöa komanö noai,
ai töpö satehe epii töpönö ĩ ta hininö nö,
Jesus a möömö hulasolöma.
Ĩ töpö satehe epii töpönö Jesus a möömö hulasolöma kutenö,
patiseu kama töpö hapalo hẽtupasoti nö,
‑Ma tä taa nökö.
Wi na makö kuatipökö?
Hi tä uli na töpö pewö pilipai,
Jesus a na ĩ töpö pewö nokapalo kuköma‑ ĩ na ĩ töpö kuuma.